B4-0769, 0783, 0790, 0798 και 0803/97

Ψήφισμα σχετικά με την πολιτική κατάσταση ύστερα από τις συνομιλίες για την Κύπρο που πραγματοποιήθηκαν υπό την αιγίδα του ΟΗΕ

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του σχετικά με την πολιτική κατάσταση στην Κύπρο και στην Τουρκία,

A. επισημαίνοντας τη δημόσια δήλωση του Προέδρου του Συμβουλίου Ασφαλείας Sir John Weston, όπου εκφράζονται οι ανησυχίες του Συμβουλίου Ασφαλείας και η απογοήτευση για το γεγονός ότι μια περαιτέρω ουσιώδης πρόοδος εμποδίζεται από την απόπειρα των Τουρκοκυπρίων να θέσουν όρους για τις συνομιλίες,

B. χαιρετίζοντας τις δηλώσεις του Επιτρόπου Van den Broek της 22ας Αυγούστου 1997 και του Προέδρου του Συμβουλίου Jacques Poos της 26ης Αυγούστου 1997 σχετικά με την έλλειψη προόδου όσον αφορά το κυπριακό ζήτημα,

Γ. εφιστώντας την προσοχή στις αναφορές στην Κύπρο οι οποίες περιέχονται στο έγγραφο της Επιτροπής «Ατζέντα 2000 - για μια ισχυρότερη και διευρυμένη Ένωση», και στη δέσμευση του Ευρωπαϊκού Συμβουλίου της Φλωρεντίας του Ιουνίου 1996 ότι «οι διαπραγματεύσεις με την Κύπρο για την προσχώρηση της χώρας αυτής προβλέπεται να αρχίσουν έξι μήνες μετά την ολοκλήρωση της Διακυβερνητικής Διάσκεψης»,

Δ. θεωρώντας ότι οι διαπραγματεύσεις για την προσχώρηση στην Ένωση θα ωφελήσουν και τις δύο κοινότητες,

1. καταγγέλλει την κοινή δήλωση και τα συναφή μέτρα εφαρμογής, δήλωση που υπογράφηκε από την Τουρκία και το παράνομο καθεστώς των κατεχόμενων εδαφών της Κυπριακής Δημοκρατίας και που απειλεί με προσάρτηση του κατεχόμενου μέρους της νήσου στην Τουρκία, ως παράνομη, προκλητική και αντιβαίνουσα στη δημιουργία καλού διαπραγματευτικού κλίματος για τις συνομιλίες[semigr ]

2. ανησυχεί έντονα για όλες τις δηλώσεις του Rauf Denktash, του ηγέτη της τουρκοκυπριακής κοινότητας, περί πολέμου στην Κύπρου αν αποβεί επιτυχής η αίτησή της για προσχώρηση στην ΕΕ, και ζητεί την πλήρη ανάκλησή τους[semigr ]

3. αποδοκιμάζει τον όρο που έθεσε ο κ. Denktash για την πρόοδο των απευθείας συνομιλιών - «πάγωμα» των ενταξιακών διαπραγματεύσεων με την Κύπρο - και επιβεβαιώνει την απερίφραστη προσδοκία του ότι οι διαπραγματεύσεις αυτές θα ξεκινήσουν έως τις αρχές του 1998, όπως συμφωνήθηκε από την ΕΕ τον Μάρτιο του 1995 και όπως αναφέρεται στην Ατζέντα 2000: «Σε περίπτωση που δεν σημειωθεί πρόοδος για τη διευθέτηση του προβλήματος πριν από την προβλεπόμενη ημερομηνία έναρξης των διαπραγματεύσεων, οι διαπραγματεύσεις θα πρέπει να αρχίσουν με την κυβέρνηση της Κυπριακής Δημοκρατίας, που είναι η μόνη αρχή την οποία αναγνωρίζει το διεθνές δίκαιο»[semigr ]

4. χαιρετίζει την έκβαση των συναντήσεων μεταξύ του Προέδρου Κληρίδη και του κ. Rauf Denktash στη Λευκωσία για τα ανθρωπιστικά ζητήματα, ιδίως δε για τα μέτρα που αφορούν την διεξαγωγή ερευνών για την εξακρίβωση της τύχης των αγνοουμένων της Κύπρου, και εκφράζει την ελπίδα του ότι οι προσπάθειες αυτές θα συνεχισθούν παρά την έκβαση των συνομιλιών του Montreux[semigr ]

5. χαιρετίζει την πρόσφατη αναγγελία ότι ο Προέδρος Κληρίδης και ο κ. Denktash θα συναντηθούν για να συζητήσουν θέματα ασφάλειας, συμπεριλαμβανομένης της αποστρατιωτικοποίησης της νήσου, και εφιστά εν προκειμένω την προσοχή στην υπέρμετρη συγκέντρωση όπλων στη νήσο[semigr ] προτρέπει αμφότερα τα μέρη να επιδείξουν άκρα αυτοσυγκράτηση όσον αφορά την ανάπτυξη στρατιωτικών μέσων[semigr ]

6. αναγνωρίζει ότι υπάρχουν τουρκοκυπριακές φωνές που αντιτάσσονται στον κ. Denktash και απευθύνει έκκληση προς την κυβέρνηση της Κύπρου και την τουρκοκυπριακή κοινότητα να συνεχίσουν να επιζητούν μια ειρηνική και δίκαιη λύση του κυπριακού ζητήματος σύμφωνα με τις αποφάσεις του Συμβουλίου Ασφαλείας των Ηνωμένων Εθνών[semigr ]

7. υπενθυμίζει στην τουρκική κυβέρνηση ότι οι εποικοδομητικές σχέσεις μεταξύ Τουρκίας και ΕΕ εξαρτώνται εν μέρει από την πολιτική της τουρκικής κυβέρνησης όσον αφορά την Κύπρο[semigr ]

8. καλεί την Ένωση και όλα τα κράτη μέλη να ασκούν σθεναρή πίεση στην Τουρκία, ώστε να υπάρξει μια θετική συνεισφορά στη δίκαιη επίλυση του κυπριακού προβλήματος και να εξασφαλισθεί ότι θα διευκολυνθεί η έναρξη των ενταξιακών διαπραγματεύσεων με την Κύπρο έως τις αρχές του 1998[semigr ]

9. επισημαίνει τον ρόλο που μπορούν να διαδραματίσουν οι Ηνωμένες Πολιτείες συμβάλλοντας σε μια δίκαιη επίλυση του κυπριακού προβλήματος[semigr ]

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στις κυβερνήσεις των κρατών μελών, στην Κύπρο και στην Τουρκία, καθώς και στον Γενικό Γραμματέα των Ηνωμένων Εθνών.